Deg tmacahut, amsawal yettili deg-s d aniri, yezga seg berra n uḍris i d-iḥekku, ur tnettaf ara akk deg-s, werǧin ad d-yefk rray-is neɣ tamuɣli-s ɣef kra n tɣawsa, afrayen-is ur dttbanen ara, slid kra n teswin d timexḍa, ma ara d-tini tnallast ( s umata, di tsekla taqbaylit d tameṭṭut i d-yessawalen tamacahut), arrac-nni imeɣban, neɣ taqcict meskint, …Maca deg yiḍrisen n Belɛid At Ɛli amsawal yessekcam-d iman-is, mačči deg yiwet n tikkelt mačči deg snat, deg tsiwelt n tmacahut. Asekcem-nni i d-yessekcam iman-is, yettban-d s waṭas n talɣiwin, gar-asen awennit. Rnu ɣer waya, amsawal yessekcam-d tiḥkayin niḍen deg teḥkaytnni n tmacahut i ilaq ad d-yales. Ad d-nbeggen deg wamud-n n tmucuha i yura Beld At Ɛli amek i d-ttbanen yeḍrisen-nni ines xulfen tamacahut tamensayt, ad d-nbeggen daɣen iwenniten-a i d-irennu umsawal ɣer teḥkayt n tmacahut.